# Motí de Paiporta

El Motí de Paiporta, Disturbis de Paiporta, o Atemptat de Paiporta de 2024 va ser una manifestació i sèrie de disturbis de caràcter violent ocorreguts el 3 de novembre de 2024 en el transcurs, i en reacció a la visita dels reis Felip VI i Letizia Ortiz, el president del govern Pedro Sánchez i el president de la Generalitat Valenciana, Carlos Mazón, al municipi de Paiporta, un dels més afectats en el context de la Dana de València.
El president Pedro Sánchez, així com Carlos Mazón seguidament, van abandonar la zona després d'un o diversos intents d'agressió.
Davant aquests fets, el jutjat d'Instrucció número 3 de Torrent ha obert un procediment per tres delictes: atemptat, desordres públics i danys. Fonts de la Guàrdia Civil consultades per Europa Press van confirmar que s'havia remès un atestat al jutjat.

## Causes

La visita dels Reis d'Espanya, Felip VI I Letizia Ortiz, juntament amb el President del govern espanyol, Pedro Sánchez, i el president del País Valencià, Carlos Mazón, a Paiporta el 3 de novembre de 2024, va tenir lloc en un context de descontentament social extrem. El poble, fortament afectat per la gota freda que va afectar el País Valencià, es trobava en una situació d'emergència, amb més de dues-centes víctimes víctimes mortals confirmades i incomptables danys materials. Aquest malestar es va agreujar amb la tardança i insuficiència de resposta per part de les administracions, tant autonòmica com central.
A més, la Generalitat Valenciana va decretar restriccions per accedir a diverses zones afectades per la DANA el cap de setmana de la visita de les autoritats. L'ordre buscava el control del trànsit i persones a municipis com Paiporta o Picanya.
El tancament d'accés a les zones afectades per la DANA a Paiporta i altres municipis només es va decretar diumenge 3 de Novembre, coincidint amb la visita de les autoritats. Aquest tancament va ser implementat de manera urgent pel Centre de Coordinació d'Emergències (CECOPI) i va tenir una durada temporal limitada. Els motius oficials donats per l'organisme públic van ser que les restriccions eren necessàries per facilitar les feines de neteja i garantir la seguretat a causa de l'alerta groga per pluges. Tot i això, el fet que aquestes mesures coincidiren exactament en temps amb la visita oficial va generar malestar entre els habitants i voluntaris de tot el País Valencià.
És important destacar que la Generalitat Valenciana té competències per regular el trànsit i limitar l'accés en contextos d'emergència, però no té autoritat per restringir de manera general el dret fonamental a la lliure circulació de persones en comarques o municipis sencers, el qual està protegit constitucionalment. Les crítiques al decret es van centrar que aquestes limitacions afectaven no només el trànsit de vehicles, sinó que també restringien el moviment de persones que desitjaven entrar o sortir de Paiporta, incloent-hi els que volien ajudar o visitar familiars a la zona afectada. Aquests fets, van agreujar encara més el descontentament, en ser percebut per la població valenciana com una manera de minorar les possibilitats d'acumulació de masses enfurides a Paiporta.
A tot això s'hi va sumar l'arribada de les autoritats cinc dies després de la catàstrofe, cosa que va generar disgust i crispació entre la població. Molts veïns van expressar la seva indignació perquè van considerar que la visita oficial havia endarrerit les tasques de neteja i recuperació en imposar restriccions en algunes zones afectades. La situació es va deteriorar ràpidament quan els manifestants van començar a llançar fang, pedres i altres objectes, tot rebent la comitiva al crit d'"assassins" i d'altres expressions d'ira acumulada. Grups marginals, alguns presumptament d'ideologia ultra, van aprofitar el malestar per incentivar incidents violents amb fins ideològics o partidistes.

## Referències

* ↑ «Disturbios en la visita de los Reyes, Sánchez y Mazón a Paiporta: insultos y lanzamiento de objetos a la comitiva». , 03-11-2024 [Consulta: 4 novembre 2024].
* ↑ «La desesperación desata la tensión en la visita de los Reyes a Valencia». , 03-11-2024 [Consulta: 4 novembre 2024].
* ↑ «La prensa internacional se hace eco de los disturbios en la visita del Rey: “Una multitud enfurecida”». , 03-11-2024 [Consulta: 4 novembre 2024].
* ↑ «El momento en el que Sánchez es evacuado de Paiporta entre insultos y lanzamiento de objetos». , 03-11-2024 [Consulta: 5 novembre 2024].
* ↑ «Los Reyes dan la cara, Pedro Sánchez huye». , 04-11-2024 [Consulta: 4 novembre 2024].
* ↑ «Un juzgado de Valencia investiga el incidente durante la visita de los Reyes, Sánchez y Mazón a Paiporta». , 04-11-2024 [Consulta: 5 novembre 2024].
* 1 2 BAYÓN, P. «Gritos de "asesinos" y lanzamiento de barro a la comitiva real, Sánchez y Mazón en su visita a Paiporta» (en castellà). RTVE.es, 03-11-2024. [Consulta: 6 novembre 2024].
* ↑ «Resultado DOGV - Generalitat Valenciana». dogv.gva.es. [Consulta: 6 novembre 2024].
* ↑ «La Generalitat limita el tránsito de personas en las zonas afectadas por la DANA este domingo».
* ↑ «Artículo 45 - Libertad de circulación y de residencia | European Union Agency for Fundamental Rights» (en castellà). fra.europa.eu, 25-04-2015. [Consulta: 6 novembre 2024].
* ↑ S.L, EDICIONES PLAZA. «El Supremo anula el decreto de Puig del cierre perimetral de la Comunitat en octubre de 2020 por la covid» (en castellà). Valencia Plaza. [Consulta: 6 novembre 2024].
* ↑ «Sinopsis artículo 19 - Constitución Española». app.congreso.es. [Consulta: 6 novembre 2024].
* ↑ «La Generalitat prohíbe la entrada de voluntarios en doce municipios afectados por la dana» (en local). www.elsaltodiario.com. [Consulta: 6 novembre 2024].
* ↑ Pitarch, Lucas Marco, Sergi. «La extrema derecha reivindica el ataque a Pedro Sánchez en Paiporta» (en castellà). elDiario.es, 03-11-2024. [Consulta: 6 novembre 2024].